GOLD ย้ำเป้ารายได้ปีนี้หมื่นลบ. หลังกำไร Q2 เริ่ด! ชู Backlog กว่า 2.66 พันลบ. โบรกฯ อัพเป้าใหม่ 8 บ.
GOLD กำไร Q2/59 ทะลัก! โตเกิน 2 เท่าตัว หลังรายได้จากการขายอสังหาฯพุ่ง คงเป้าทั้งปีรายได้แตะหมื่นล้านบาทแน่นอน โบรกฯ อัพเป้า 8 บาท/หุ้น
10 ส.ค. 2559

GOLD กำไร Q2/59 ทะลัก! โตเกิน 2 เท่าตัว หลังรายได้จากการขายอสังหาฯพุ่ง คงเป้าทั้งปีรายได้แตะหมื่นล้านบาทแน่นอน โบรกฯ อัพเป้า 8 บาท/หุ้น
บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ GOLD รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 359.38 ล้านบาท หรือมีกำไรสุทธิ 0.15 บาทต่อหุ้น เพิ่มขึ้น 229% จากช่วงเดียวกันของปีก่อนที่มีกำไรสุทธิ 109.08 ล้านบาท หรือมีกำไรสุทธิ 0.07 บาทต่อหุ้น
อย่างไรก็ตามผลการดำเนินงานช่วง 6 เดือนแรกมีกำไรสุทธิ 560.77 ล้านบาท หรือ 0.25 บาทต่อหุ้น เพิ่มขึ้น 136% จากช่วงเดียวกันของปีก่อนที่มีกำไรสุทธิ 237.53 ล้านบาท หรือ 0.15 บาทต่อหุ้น
ทั้งนี้ผลการดำเนินงานในไตรมาสดังกล่าวมีกำไรเพิ่มขึ้น หลังบริษัทมีรายได้จากการขายอสังหาริมทรัพย์เพิ่มขึ้น
 
ด้าน นายธนพล ศิริธนชัย ประธานอำนวยการ GOLD เปิดเผยว่า ผลการดำเนินงานในช่วงครึ่งแรกของปี 59 เป็นไปในทิศทางที่ดี บริษัทสามารถทำรายได้รวม 5,269 ล้านบาท คิดเป็นกว่า 50% จากเป้าหมายรายได้รวม 10,000 ล้านบาท แม้จะเปิดโครงการแนวราบไปเพียง 5 โครงการจากแผนการเปิดโครงการในปีนี้ทั้งหมด 15 โครงการ นอกจากนี้บริษัทสามารถรับรู้รายได้จากอาคารเอฟวายไอ เซ็นเตอร์ ซึ่งมีผู้เช่าพื้นที่แล้วกว่า 70% บริษัทจึงยังมีความมั่นใจว่าจะสามารถรับรู้รายได้ตามเป้าหมายที่ตั้งไว้
 
ขณะที่ นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ (9 ส.ค.) ว่ากำไรสุทธิไตรมาส 2/59 ของ GOLD เติบโต 241% จากปีก่อน และเติบโต 80% จากไตรมาสก่อน เด่นกว่าคาดจากยอดส่งมอบโดดเด่น โดยได้แรงหนุนจากรายได้ของส่วนที่อยู่อาศัยที่ได้ผลบวกจากมาตรการกระตุ้นอสังหาริมทรัพย์ทำให้รายได้เติบโต 50% จากปีก่อน และเติบโต 22% จากไตรมาสก่อน โดยอัตราการทำกำไรขั้นต้นเท่ากับ 35.3% ทรงในระดับสูง ค่าใช้จ่ายในการขายและบริหารทรงตัว ค่าใช้จ่ายดอกเบี้ยลดลง ส่งผลให้กำไรสุทธิเติบโตเด่นถึง 241% จากปีก่อน และ 80% จากไตรมาสก่อน เท่ากับ 358 ล้านบาท สูงกว่าที่คาดไว้ที่ประมาณ 250 ล้านบาทและทำให้ในครึ่งปีแรกของปี 59 GOLD มีรายได้เท่ากับ 5,243 ล้านบาท และกำไรสุทธิ 556 ล้านบาท
สำหรับแนวโน้มงบไตรมาส 3/59 คาดว่ามีโอกาสอ่อนตัวลงจากมาตรการกระตุ้นอสังหาริมทรัพย์ที่หมดลงและแนวโน้มค่าใช้จ่ายที่สูงขึ้นจากธุรกิจประเภทเช่าเนื่องจากจะมีการเปิดโครงการใหม่ประเภทโรงแรมที่คาดว่าจะมี Opening Cost และค่าเสื่อมที่สูงขึ้น
อย่างไรก็ตาม GOLD มี Backlog ในมือที่ 2,661 ล้านบาทซึ่งคาดว่าประมาณ 90% จะสามารถบันทึกรายได้ในปีนี้ ดังนั้นเบื้องต้น คงประมาณการรายได้ของปีนี้ที่ 9,258 ล้านบาท (เพิ่มขึ้น 8.7% จากปีก่อน) มี Secured Revenue ที่  81% และกำไรสุทธิ 804 ล้านบาท (เพิ่มขึ้น 24% จากปีก่อน) เป็นฐานของ Record High
อย่างไรก็ตามคาดว่ามีโอกาสที่ประมาณการมี Upside เนื่องจากกำไรของครึ่งปีแรกคิดเป็น 69% ของเป้าและมีระดับรายได้และอัตราการทำกำไรขั้นต้นดีกว่าเป้า ซึ่งจะ Review อีกครั้งในไตรมาส 3/59 โดยจะพิจารณาจาก Operation ของโรงแรมใหม่ที่เปิดในไตรมาส 3/59 ว่าจะมีบันทึกขาดทุนมากน้อยเพียงใด
ทั้งนี้ GOLD ยังเด่นที่ Asset Value โดยภายในไตรมาส 3/59 บริษัทจะเปิดให้บริการ  Asset ชิ้นล่าสุดคือในส่วนของ โรงแรม Modena จำนวน 239 ห้อง ซึ่งประเมินว่าเป็นอีกโครงการหนึ่งที่จะจัดตั้ง REIT นอกจากนี้ GOLD ถือสัดส่วนการลงทุน 49%  ในโครงการ สามย่าน MITRTOWN พื้นที่ 2.2 แสน ตร.ม. เป็นโครงการ Mix-use ทั้งอาคารสำนักงาน คอนโดมิเนียม Serviced Apartment และ Retail ซึ่งโครงการนี้เป็น Leasehold อายุ 30 ปี โดยคาดจะเปิดบริการในปี 2563 และเพิ่มสัดส่วน Recurring เป็น 20-25% จากปัจจุบันที่ 15-20% และมีเป้า IRR ที่ 12%
โดยคงคำแนะนำ ซื้อ ราคาเป้าหมาย 12 เดือนที่ 8 บาท/หุ้น จาก P/BV ที่ -0.5SD หรือ 1.37 เท่า
ด้านราคาหุ้น GOLD ปิดตลาดวานนี้ (9 ส.ค.) อยู่ที่ 6.75 บาท ปรับตัวขึ้น 0.15 บาท หรือ 2.27% ด้วยมูลค่าซื้อขาย 46.59 ล้านบาท